-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 6
    บริษัท

ในปัจจุบันกลุ่มบริษัทเหลือเงินลงทุนในบริษัทย่อย จำนวน 3 บริษัท ซึ่งประกอบด้วย
บริษัทย่อยที่ยังดำเนินงานอยู่ 2 บริษัท ได้แก่ บริษัท ซีวีดี อินเตอร์เนชั่นแนล จำกัด
ซึ่งเป็นธุรกิจหลัก และบริษัท ซีวีดี มีเดีย จำกัด และบริษัทย่อยที่หยุดดำเนินงานชั่วคราว 1 บริษัท
คือ บริษัท ซีวีดี มิวสิค จำกัด
เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท
(ในปี 2548 บริษัทย่อย 2 บริษัทได้จดทะเบียนเลิกบริษัท และเสร็จการชำระบัญชี)¹

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด (จำนวนหุ้นทั้งหมด
    จะเป็นยอดสุทธิ จากจำนวนหุ้นทุนที่ซื้อคืน)

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีจะมาจากการดำเนินงานของบริษัทย่อย - บริษัท ซีวีดี
    อินเตอร์เนชั่นแนล จำกัด ซึ่งประกอบธุรกิจการบันเทิงด้านภาพยนตร์
    โดยมีรายได้หลักจากการจัดการด้านลิขสิทธิ์ภาพยนตร์ บริษัทจะเป็นผู้ถือลิขสิทธิ์การให้เช่า
    และจัดจำหน่ายส่ง และปลีก ภาพยนตร์ฮอลลีวู้ดส่วนใหญ่ของเครือเมเจอร์ ในรูปแบบของ
    วีดีโอซีดี และดีวีดี ภาพยนตร์จีนชุดของ เอช เค ทีวีบี ฮ่องกง ภาพยนตร์ซีรี่ส์เกาหลี
    ในรูปแบบวีดีโอซีดี และยังได้รับลิขสิทธิ์การจัดจำหน่ายภาพยนตร์ไทยของค่ายจีทีเอช
    และไฟว์สตาร์ โปรดักชั่น ในรูปแบบวีซีดี และดีวีดี ในส่วนของตลาดศูนย์เช่า

ธุรกิจดังกล่าวมีการแข่งขันสูงทั้งจากคู่แข่งที่ดำเนินการถูกต้องตามกฎหมาย
และไม่ถูกต้องตามกฎหมาย แต่กลุ่มซีวีดีมีสถานภาพที่ได้เปรียบคู่แข่ง
เนื่องจากเป็นผู้ถือลิขสิทธิ์ส่วนใหญ่ของภาพยนตร์ฮอลลีวู้ดในเครือเมเจอร์
ซึ่งได้รับความนิยมอย่างสูงจากผู้ชมภาพยนตร์ทั่วโลกในเรื่องคุณภาพและความบันเทิง
อีกทั้งคุณภาพสินค้าของกลุ่มซีวีดีเป็นที่ยอมรับของผู้บริโภคในด้านความคมชัดของภาพ
และเสียงในระดับมาตรฐานสากล

แต่อย่างไรก็ตามมีบริษัทผู้ถือลิขสิทธิ์ภาพยนตร์ดังกล่าวนอกเหนือจาก CVDI
และถือว่าเป็นคู่แข่งของบริษัทอยู่ 8 รายหลักคือ บจ. แคททาลิสท์ อัลลายแอนซ์ (ประเทศไทย)
บจ.ยูไนเต็ด โฮมเอ็นเตอร์เทนเมนท์ บจ.แปซิฟิค มาร์เก็ตติ้ง แอนด์ เอ็นเตอร์เทนเม้นท์
บมจ.แมงป่อง บจ.เจ-บิ๊คส์ ฟิล์ม บจ.แฮปปี้ โฮมเอ็นเตอร์เทนเมนท์ บจ. ไรท์ บียอน
และบจ.อีวีเอส เอ็นเตอร์เทนเม้นท์ ซึ่งบริษัทเหล่านี้ต่างก็เป็นผู้ประกอบการชั้นนำในประเทศทั้งสิ้น

ปัญหาที่กลุ่มซีวีดีประสบอยู่ในปัจจุบัน คือ ปัญหาเรื่องการละเมิดลิขสิทธิ์อย่างหนัก
แต่อย่างไรก็ตามทางภาครัฐก็ได้ให้ความมั่นใจว่ามาตรการต่างๆ ที่ออกมา
จะทำให้สินค้าละเมิดลิขสิทธิ์ลดลง
ทั้งนี้ทางกลุ่มซีวีดีเองได้มีแนวทางแก้ไขโดยวางมาตรการในการตรวจจับการละเมิดลิขสิทธิ์อย่างเข้มงวด
และต่อเนื่อง ประกอบกับการใช้กลยุทธ์ด้านราคา ในการดึงส่วนแบ่งตลาดจากสินค้าละเมิดลิขสิทธิ์
และประสบความสำเร็จมาเป็นระยะเวลาต่อเนื่องตั้งแต่ปี 2545 เป็นต้นมา

-   ความเสี่ยงที่สำคัญในการดำเนินธุรกิจของกลุ่มซีวีดี ได้แก่ ความเสี่ยงเกี่ยวกับลิขสิทธิ์ภาพยนตร์
    ความเสี่ยงเกี่ยวกับความผันผวนของอัตราแลกเปลี่ยนเงินตราต่างประเทศ
    ความเสี่ยงเกี่ยวกับการบริหารคุณภาพของลูกหนี้ ความเสี่ยงเกี่ยวกับสินค้า
    (โปรดดูรายละเอียดในส่วนของ “ปัจจัยความเสี่ยง”)

-   ในปี 2548 บริษัท ได้รับรางวัลเกียรติยศ - รางวัลผู้แทนจำหน่ายยอดเยี่ยม
    แห่งภาคพื้นเอเชีย แปซิฟิค (2004 Asia Licensee Of The Year) จากค่าย SONY
    PICTURES HOME ENTERTAINMENT (เดิมชื่อ COLUMBIA TRISTAR HOME
    ENTERTAINMENT) เป็นปีที่สองติดต่อกัน

-   ในเดือนพฤศจิกายน 2548 บริษัท ได้รับการประเมินผลบรรษัทภิบาลดีเด่นอยู่ในกลุ่ม Second
    Quartile จากโครงการผลสำรวจบรรษัทภิบาลของบริษัทจดทะเบียน (Baselining
    Corporate Governance Practices of Thai Listed Companies) ประจำปี 2548
    ที่ดำเนินการโดย สมาคมส่งเสริมสถาบันกรรมการบริษัทไทย (IOD)
    โดยความสนับสนุนจากตลาดหลักทรัพย์ฯ และสำนักงานคณะกรรมการกำกับหลักทรัพย์
    และตลาดหลักทรัพย์

-   ในเดือนกันยายน 2548 บริษัทฯ ได้จ่ายเงินปันผลระหว่างกาลให้แก่ผู้ถือหุ้น ในอัตราหุ้นละ
    0.50 บาท จำนวนหุ้นทั้งหมด 32.4 ล้านหุ้น รวมเป็นเงิน 16.2 ล้านบาท
    ซึ่งเป็นไปตามมติที่ประชุมคณะกรรมการบริษัท ครั้งที่ 5/2548 เมื่อวันที่ 5 สิงหาคม 2548

-   ผลประกอบการของกลุ่มซีวีดีในปี 2548 เป็นผลกำไรสุทธิ 90.5 ล้านบาท กำไรเพิ่มขึ้นจากปี
    2547 จำนวน 2.8 ล้านบาท ซึ่งส่วนใหญ่เป็นผลมาจาก
    การปรับลดลงของการตั้งค่าเผื่อการปรับมูลค่าบัญชีสินทรัพย์ต่างๆ

หากพิจารณาผลการดำเนินงานปกติในปี 2548 จะพบว่า ยอดขายและบริการจะลดลง
เนื่องจากภาพยนตร์ที่ออกจำหน่ายในปีนี้ ได้รับความนิยมน้อยกว่าปีก่อน

โดยรายได้หลักจะมาจากส่วนงานการจัดการด้านลิขสิทธิ์ภาพยนตร์และจำหน่ายส่ง และปลีก วีดีโอซีดี
และดีวีดี โดยเฉพาะยอดขายวีดีโอซีดี ที่กำลังได้รับความนิยมสูงสุด มียอดขายในปีนี้ จำนวน 885.2
ล้านบาท หรือ 7.5 ล้านแผ่น

-   ในเดือนมีนาคม 2548 บริษัทได้เปลี่ยนแปลงนโยบายการบัญชีเกี่ยวกับภาษีเงินได้
    จากเดิมบันทึกตามเกณฑ์คงค้าง โดยคำนวณจากกำไรสุทธิเพื่อเสียภาษีประจำปี
    มาปฏิบัติตามมาตรฐานการบัญชีไทยฉบับที่ 56 เรื่อง การบัญชีเกี่ยวกับภาษีเงินได้
    (โปรดดูหมายเหตุประกอบงบการเงินรวม และงบการเงินของบริษัท ข้อ 3.14 ประกอบ)
    โดยได้บันทึกผลสะสมของการเปลี่ยนแปลงนโยบายบัญชี
    ดังกล่าวเข้ากำไรสะสมต้นปี ณ วันที่ 1 มกราคม 2548 เป็นจำนวนเงิน 59.15 ล้านบาท
    และบริษัทได้ทำการปรับย้อนหลังงบการเงินรวม และงบการเงินของบริษัท สำหรับปี 2547
    เพื่อใช้ในการเปรียบเทียบ

ในการนี้บริษัทได้สำรองเพิ่มเติมสำหรับหุ้นซื้อคืนจากผลสะสมดังกล่าว
และได้สำรองเพิ่มเติมจากกำไรสุทธิสำหรับงวด 3 เดือน สิ้นสุดวันที่ 31 มีนาคม 2548
บางส่วนเป็นสำรองเพิ่มเติมสำหรับหุ้นซื้อคืนอีก จำนวนเงิน 14.24 ล้านบาท
รวมเป็นสำรองสำหรับหุ้นซื้อคืน ณ สิ้นสุดวันที่ 31 มีนาคม 2548 ทั้งสิ้นจำนวนเงิน 180 ล้านบาท

¹ บริษัท ซีวีดี เร้นท์คอม จำกัด ซึ่งเป็นบริษัทย่อย ได้จดทะเบียนเลิกบริษัทเมื่อวันที่ 16 มิถุนายน
2548 และเสร็จการชำระบัญชีเมื่อวันที่ 29 กันยายน 2548

และบริษัท ซีวีดี เลเซอร์ จำกัด ซึ่งเป็นบริษัทย่อย ได้จดทะเบียนเลิกบริษัท เมื่อวันที่ 6 ตุลาคม 2548 และเสร็จการชำระบัญชีเมื่อวันที่ 28 ตุลาคม 2548)